Az egyetemi innovációk AirBnB-je a Pécsiközgázon!

## Bemutatkozik az OpenUp.hu

Mi az openup.hu? Nyitott online piactér, ahol nem termékek vagy szépen berendezett szállások között válogathat az fogékony egyetemi hallgató: a Pécsiközgáz Alkalmazott Tanulások Központja által működtetett felület esetében a portéka lehet ötlet, innováció, tudásanyag, üzleti tapasztalat – ahol a kereslet és a kínálat egymásra találása legalább olyan gyorsan és hatékonyan működik, mint az említett szállásfoglaló portál esetében.

A Pécsiközgáz hallgatói a modern tananyag elsajátítása mellett egy olyan online térbe léphetnek be, ahol vállalatok, szakértők, alumni tagok, kutatók és oktatók beszélgetnek érdekesebbnél érdekesebb ötletekről, innovációkról, kezdeményezésekről. A piactérbe az ott tagként résztvevő vállalatok, civil szervezetek vagy akár állami intézmények bedobhatják problémáikat, amiket a hallgatók a tantervi órák keretében vagy azon kívül megoldhatnak. A hallgatókat ebben a valós környezetben a Pécsiközgáz Alumni tagjai segítik, mint mentorok vagy éppen ajánlanak fel jobbnál-jobb álláslehetőségeket, ahogy a közös munka során egyértelművé válik egy-egy hallgató kimagasló kvalitása.

De ez még nem minden! A legkreatívabb, proaktív hallgatók az innovatív projektek fejlesztése végén lehetőséget kaphatnak tőkebevonásra a Pécsiközgáz stratégiai partnere, a Hiventures Kockázati Tőketársaság jóvoltából.

Ezt a vibráns, s lehetőségekkel teli piacteret a Pécsiközgáz Alkalmazott Tanulások Központja (Center for Applied Learning) mutatja be **szeptember 9-én 13:00 órakor** a Pécsi Tudományegyetem Közgazdaságtudományi Karának épületében vállalati és szakmai partnereinek (323-as terem).

Fél évszázad lendület

## Ünnepélyes tanévnyitó a jubiláló Pécsiközgázon

A 2020-as év jelentős dátum a Pécsiközgáz életében. 50 éve, 1970-ben, az országban másodikként indult útjára az egyetemi szintű közgazdászképzés. Ez a fél évszázad igazi sikertörténet, hiszen mára a Kar nemcsak a hazai mezőnyben zászlóshajó, de nemzetközileg ismert és elismert oktató, kutatói munkájára is méltán lehet büszke.

Ez az oka, hogy bármilyen is a helyzet, bármilyen nehézségek is adódnak – természetesen minden ide vonatkozó szabály betartásával és az egészség védelmének maximális előtérbe helyezésével – a Pécsiközgáz ünnepelni fog.

Az 50 éves jubileum első eseménye **szeptember 9-én 14.00 órakor** a Halasy József Aulában az ünnepélyes tanévnyitó, ahol az esemény jelentőségéhez mérten köszöntőbeszédet mond Dr. Miseta Attila, a POTE rektora, Dr. Bódis József államtitkár, Dr. Megyeri János és Katona Gábor Hauni Hungária ügyvezető igazgatói, de vendégeink között köszönthetjük a PTE dékánjait, vezető tisztségviselőit.

Az eseményt az érvényben lévő járványügyi szabályok betartásával, kis számú résztvevővel rendezzük, a sajtó képviselői számára egy külön körasztalt biztosítunk.

A jövő beköltözik a Pécsiközgázra

## Körber teremátadó 21. századi technikával

A Pécsiközgáz nem először köt hosszú távú és gyümölcsöző együttműködést hangsúlyos vállalati szereplővel. Ezek közül kiemelkedik a HAUNI Hungária Gépgyártó Kft.-vel 2018-ban kötött keretmegállapodás, amely egyrészt szellemi, tudományos és oktatási területen, másrészt tárgyi téren is megnyilvánul.

E megállapodás jelentős mérföldkövéhez ér **szeptember 9-én 14.45-kor**: átadásra kerül a Pécsi Tudományegyetem KTK épületének 3. emeletén található B 312-es számú felújított tanterme (a továbbiakban: KÖRBER tanterem), amellyel a HAUNI a közgazdász hallgatók gyakorlatorientált képzéséhez kíván hozzájárulni. A korszerű dizájnnal felújított teremmel beköltözik a jövő a Pécsiközgázra: 4K kamerával működő videókonferencia rendszer, beépített csatlakozók és töltési lehetőség segítik a helyszíni és a digitális oktatást. A terem a Körber tanterem nevet viseli és helyet ad majd az órarendben is meghirdetett Hauni pénzügy, kontrolling, HR és logisztika/ termelésmenedzsent témájú kurzusoknak, szakmai programoknak (312-es terem).

Mindhárom eseményre szeretettel hívjuk és várjuk a sajtó képviselőit!

Sajtókapcsolat és további információ:

Szentendrei Judit

PTE KTK Marketing iroda

szentendrei.judit@ktk.pte.hu

+72 501-500/23291

+36 30 681 1244